Ol Provep
Lukaut long pasin pamuk.
5
1Pikinini man bilong mi, harim gut ol trupela save bilong mi,
putim ia bilong yu i kam long klia tingting bilong mi.
2Na bai yu holim i stap pasin bilong ai klia na wokabaut long gutpela pasin i no gat sem,
na maus bilong yu bai lukautim trupela save.
3Long wanem, meri i tambu long yu kisim, hani i save kapsait long maus bilong em,
na gris toktok bilong em i wel moa.
4Tasol tru, em i olsem kumu i pait nogut long maus bilong yu,
na sap bilong em i olsem sod i sap long tupela sait.
5Lek bilong em i karim em i go daun long matmat,
wokabaut bilong em i bihainim rot bilong ples bilong daiman.
6Em i no tingting long rot bilong laip,
wokabaut bilong em i paul na em i no save em i paul.
7Ol pikinini man, harim gut tok bilong mi,
na yu no ken i lusim toktok bilong maus bilong mi.
8Yu stap longwe tru long dispela kain meri,
na yu no ken i go klostu long dua bilong haus bilong em.
9Nogut yu givim strong bilong yu long em,
na yu lusim planti yia bilong yu long em, em i no inap sori liklik long yu.
10Nogut ol narapela lain i kaikaim mani bilong yu,
na hatwok bilong yu i go long hauslain bilong ol narapela.
11Taim dai bilong yu i kam klostu, bai yu krai krai tasol,
taim skin bilong yu i lus nating.
12Yu bai tok, “Sori tumas, mi bin les long kisim gutpela skul,
na long bel bilong mi, mi bin hetim tok bilong stretim mi.
13Mi no bin harim tok bilong ol tisa bilong mi,
na mi no putim ia bilong mi long skul bilong ol.
14Nau mi bagarap olgeta na mi man nogut
long ai bilong olgeta manmeri bilong kongregesen.”
15Dringim wara long liklik wara bilong yu yet,
wara i save ron long graun bilong yu yet.
16Long wanem as yu tromoi nabaut wara bilong yu,
na yu tromoi wara bilong yu long rot?
17Holimpas wara bilong yu,
na yu no ken i serim long ol meri nabaut.
18Larim meri bilong yu yet i kisim blesim,
na yu amamas long meri yu bin maritim taim yu stap yangpela yet,
19em i wanpela naispela dia, wanpela naispela meri dia.
Larim susu bilong em tasol i givim amamas long yu,
na larim bel bilong yu i kirap long em tasol.
20Pikinini man bilong mi, long wanem as bel bilong yu i kirap long meri i tambu long yu kisim,
na yu amamas long susu bilong pamuk meri?
21Long wanem, pasin man i mekim i stap ples klia long ai bilong BIKPELA,
Em i lukim na skelim olgeta wei bilong man.
22Pasin nogut bilong man nogut i save kalabusim em,
na rop bilong sin bilong em i holimpas em.
23Em i no bihainim gutpela skul na laip bilong em i lus,
na em i wanpela bikpela ful na long dispela as em i paul.
lmo_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn